CELEX: C2005/143/78
Language: fi
Date: 2005-06-11 00:00:00
Title: Asia T-150/05: Markku Sahlstedtin, Juha Kankkusen, Mikko Tannerin, Toini Tannerin, Liisa Tannerin, Eeva Jokisen, Aili Oksasen, Olli Tannerin, Leena Tannerin, Aila Puttosen, Risto Tannerin, Tom Järvisen, Runo K. Kurkon, Maa- ja metsätaloustuottajain keskusliitto MTK ry:n ja MTK säätiön 18.04.2005 Euroopan yhteisöjen komissiota vastaan nostama kanne

11.6.2005   
            
            
               FI
            
            
               Euroopan unionin virallinen lehti
            
            
               C 143/42
            
         Markku Sahlstedtin, Juha Kankkusen, Mikko Tannerin, Toini Tannerin, Liisa Tannerin, Eeva Jokisen, Aili Oksasen, Olli Tannerin, Leena Tannerin, Aila Puttosen, Risto Tannerin, Tom Järvisen, Runo K. Kurkon, Maa- ja metsätaloustuottajain keskusliitto MTK ry:n ja MTK säätiön 18.04.2005 Euroopan yhteisöjen komissiota vastaan nostama kanne
   (Asia T-150/05)
   (2005/C 143/78)
   Oikeudenkäyntikieli: suomi
   Markku Sahlstedt, Juha Kankkunen, Mikko Tanner, Toini Tanner, Liisa Tanner, Eeva Jokinen, Aili Oksanen, Olli Tanner, Leena Tanner, Aila Puttonen, Risto Tanner, Tom Järvinen, Runo K. Kurko, Maa- ja metsätaloustuottajain keskusliitto MTK ry ja MTK:n säätiö ovat nostaneet 18.04.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajana on asianajaja Kari Marttinen.
   Kantajat vaativat, että ensimmäisen oikeusasteen tuomioistuin
   
               —
            
            
               kumoaa kanteen kohteena olevan päätöksen kokonaisuudessaan (1),
            
         
               —
            
            
               kumoaa, ellei se katso tätä mahdolliseksi, toissijaisesti kanteen kohteena olevan päätöksen siltä osin kuin se koskee kaikkia Suomen tasavallan päätökseen sisältyviä alueita,
            
         
               —
            
            
               kumoaa, ellei se katso tätäkään mahdolliseksi, kolmanneksi päätöksen kanteen osassa 6.2.2.7 yksilöityjen alueiden osalta,
            
         
               —
            
            
               velvoittaa korvaamaan kantajien oikeudenkäyntikulut täysmääräisesti ja laillisine korkoineen.
            
         Oikeudelliset perusteet ja pääasialliset perustelut
   Kantajien mukaan päätös on yhteisöoikeuden, erityisesti luontodirektiivin 4 artiklan ja siinä viitatun liitteen III vastainen. Päätöksen yhteisöoikeudenvastaisuus perustuu kolmeen pääasialliseen kanneperusteeseen:
   
               a)
            
            
               Natura 2000 -verkosto on luontodirektiivin 3 artiklan mukaan yhtenäinen eurooppalainen suojelualueverkosto. Verkoston yhtenäisyys taataan ja suotuisan suojelun tason tavoite saavutetaan sillä, että alueiden valintaa koskeva direktiivin 4 artikla ja liite III ovat sekä jäsenvaltioita että komissiota sitovia. Alueita ei voi valita noudattamatta niitä eikä myöskään alustavin päätöksin tai osapäätöksin. Alueet on valittava kustakin jäsenvaltiosta yhtenäisin kriteerein.
            
         
               b)
            
            
               Liitteen III 1-vaihe (jäsenvaltiovaihe) ja 2-vaihe (komissiovaihe) muodostavat oikeusvaikutteisista toimista koostuvan kokonaisuuden. Menettely 2-vaiheessa ja päätös yhteisön tärkeinä pitämistä alueista ei ole direktiivin mukainen, jos 1-vaiheen ehdotus ei täytä direktiivin vaatimuksia ja
            
         
               c)
            
            
               Komission tulee 2-vaiheessa yhdessä jäsenvaltioiden kanssa sovittaa yhteen jäsenmaiden ehdotukset ja tehdä kutakin luonnonmaantieteellistä aluetta koskevat alueiden rajausmuutokset, jotka ovat seurausta jäsenvaltiota laajemmasta suotuisaan suojelutasoon liittyvästä tarkastelusta.
            
         Suomen 1-vaiheen ehdotus alueiksi, joista komission päätöksellä on valittu direktiivin 4 artiklan 2 kohdan kolmannen alakohdan mukaan yhteisön tärkeinä pitämät alueet, on luontodirektiivin alueiden valintaa koskevien sitovien valintaperusteiden vastainen.
   Komissiolla on velvollisuus varmistua siitä, että jäsenvaltion ehdotukseen sisällytetyt alueet täyttävät ne luonnontieteelliset vaatimukset, joita 2-vaiheen jälkeen tehtävään päätökseen sisällyttäminen alueilta edellyttää. Komission ei siten tule ilman asianmukaista luonnontieteellisten tietojen tarkistamista hyväksyä ehdotettua aluetta yhteisön tärkeinä pitämien alueiden luetteloon.
   
      (1)  Euroopan yhteisöjen komission päätös neuvoston direktiivin 92/43/ETY mukaisesta luettelosta boreaalisen vyöhykkeen luonnonmaantieteellisellä alueella olevista yhteisön tärkeinä pitämistä alueista 2005/101/EY, tehty 13. tammikuuta 2005, EYVL 11.2.2005 L 40, s.1.